
Kiitän Niilo Helanderin Säätiötä apurahasta, joka mahdollisti kirjan toteuttamisen.


Sydämiä myös teille, jotka kannustitte ja uskoitte minuun.









Prologi


Hippa, sinä jäit! Pienet jalat vilistävät. Lits, läts, pärskis ja roiskis, kuuluu kärppien kisaillessa Pikkulammella.


Jyrinää.


Kirskuntaa.


Töms.


Suuria ja pelottavia ääniä. Kaatuu kuusi. Kaatuu koivu. Kaatuu haavikko. Oksia lentelee. Meteli kasvaa ja kasaantuu. Ja jatkuu. Yli yön. Ja toisenkin. Sitten tulee hiljaisuus.

Ensimmäinen luku


Aurinko valaisi myllättyä metsänpohjaa. Maa oli kääntynyt ympäri. Kaikkialla oli mustaa. Kaatuneiden puiden juuret törröttivät hirviömäisinä seininä. Suurilta männyiltä oli viety oksat ja niiden rungot pinottu taivasta hipovaksi kasaksi. Käärmeenpolkujen tilalla kulki ristiin rastiin metsäkoneen jälkiä, multaa ja katkenneita oksia.

Pöllö istui Pikkulammen rannalla eikä sanonut varikselle mitään. Sen koti oli poissa, eikä se tiennyt mihin mennä.


Variksen puu oli säilynyt ja se tarkkaili ympäristöään sen oksalta ja värisi. Se ei itsekään ymmärtänyt, miksi oli jäänyt. Se olisi voinut paeta ensimmäisten äänien kuuluessa, tai jo silloin kun näki koneiden tulevan. Mutta sillä oli huoli. Se oli katsellut pienten äänekkäiden ja vähän ärsyttävien kärpänpoikasten leikkiä haavikon laidassa ja ollut aikeissa puuttua metelöintiin, ehkä hyökkäilläkin niitä kohti ja säikäyttää hiljaiseksi. Ja silloin se alkoi. Eikä varis ollut nähnyt pääsivätkö ne karkuun.


Se jatkoi tarkkailua. Kuunteli.

- Veli? Missä olet? Vastaa! En jaksa etsiä enää. Minua pelottaa ja olen aivan uuvuksissa. Äänimerkki, anna äänimerkki niin kuin piilosleikissä, en muuten löydä!


Pienempi kärpänpoika kiersi kolmatta päivää lammenrantaa, kompastellen puunsäleisiin ja liukastellen mudassa. Se oli takkuinen ja kylmissään, muttei uskaltanut lopettaa etsimistä. Veli oli löydettävä.


Viimein veli näkyi. Se makasi kauempana risujen seassa eikä liikkunut ollenkaan. Pikkukärppä lähti juoksuun välittämättä tassuja satuttavista terävistä oksanpalasista.


- Löysin sinut!


Suuri varjo liukui kärpän ohi samaan suuntaan, nappasi kynsiinsä jotain ja lensi pois.


Varis oli kuullut alhaalta risukosta piipitystä. Melkein niin pientä, ettei kuule jos ei kuuntele. Se jätti oksansa ja lähti kaartelemaan hakkuuaukean ylle. Kuusenrisujen alla pienessä mytyssä makasi kärpänpoika, ja vikisi hiljaa. Varis laskeutui ja otti poikasen kynsiinsä, lensi pois varjoista ja laski sen hellästi suurelle kivelle auringon lämpöön.


- Pois veljeni kimpusta kurja varis! Ei hän ole sinun ruokasi, painu pois!


Varis hämmentyi ja lennähti takaisin oksallensa tarkkailemaan.


- Veli..? Oletko kunnossa..? Sano jotain.


Heikko pieni kärpänpoikanen nosti katseensa ja sanoi: Vie minut kotiin.


Mutta koti oli poissa. Mitä nyt pitäisi tehdä?

Pöllö asteli lähemmäs suurta kiveä, jolle oli huomannut variksen laskeutuvan ja kuullut huutoa. Se ei yleensä puuttunut muiden asioihin, ehkä siksi kun nukkui muiden ollessa hereillä, mutta vähän myös siksi, että häpesi itseänsä ja outoa ulkomuotoaan.


Nyt ei ollut yleensä, ei yhtään, ja tällaisena erilaisena hetkenä pöllökin halusi olla erilainen.


- Hei kärpänpojat. Te taidatte olla avun tarpeessa. Käy hakemassa veljellesi vettä, ja etsi myös pajunoksa pureskeltavaksi. Minä vahdin häntä sen aikaa, ja sitten rakennamme teille suojan, jossa levätä. Älä pelkää, minä metsästän vain öisin.


Pikkukärppä totteli pöllöä, kun ei tiennyt mitä muutakaan olisi voinut

